Az egyik legdinamikusabban fejlődő autómárka kiskereskedelmi piacára lép be az AutoWallis

Tovább folytatja növekedését és bővíti a csoport által a kiskereskedelemben értékesített autómárkák számát az AutoWallis, miután belép a SsangYong hazai kiskereskedelmi piacára. A dél-koreai márkát az AutoWallis kizárólagos importőrként a magyar mellett három régiós piacon már képviseli, de eddig kizárólag a nagykereskedelemre koncentrált. A lépés jól illeszkedik a csoport stratégiájába, melynek célja, hogy az akvizíciók és üzletfejlesztések mellett organikusan is tovább növekedjen, így a már képviselt márkákat a kapcsolódó szolgáltatásokkal együtt a kiskereskedelem terén is egyre több országban tegye elérhetővé.